  Анжелика Тихонова корреспондент Ижкарын Удмуртиысь но Пермь улосвылысь каръёсысь но ёросъёсысь пинал кибашлыослэн ужъёсынызы «Усточи-мастер» III улосвылкуспо адӟытон-вожвылъяськон кутскиз. Ужрадэз сӥё-дано усьтон 14-тӥ куартолэзе Удмурт кун университетысь Музейя но дышетонъя чеберлыко центрын ортчиз. Со сярысь лулчеберетъя министерстволэн пресс-службаез ивортэ. Ужрадэ 120 адями пыриське, соос пӧлын Удмуртиысь Лулчеберетъя элькун колледжысь, Воткаысь искусствоосъя 2 номеро школаысь, Ижкарысь искусствоосъя 9 но 13 номеро школаосысь, Алнашысь, Пичи Пургаысь, Шарканысь искусствоосъя школаысь дышетскисьёс.  Адӟытонэ пыриськисьёс арлыдъя куинь группаослы люкемын: покчи группа – 11-15 аресъем дышетскисьёс; шор группа – 16-17 аресъем дышетскисьёс;  бадӟым группа – шоръёзо ӧнер сётӥсь юртъёсын дышетскисьёс. Адӟытонэз усьтэм бере университетын гобелен, батик, керамика, монументальной искусство, скульптура, корт, ювелир уж ӧръёсъя мастер-классъёс ортчизы. Конкурсантъёс, пыриськемзы сярысь сертификатъёс басьтэм сяна, Удмурт кун университетысь Искусствоосъя но дизайнъя институтысь «Декоративно-прикладное искусство и народные промыслы» ӧре дышетскыны пырыкузы ватсаса баллъёс басьтозы. Конкурслы йылпумъянъёс 30-тӥ куартолэзе лэсьтозы. Соку ик вормисьёсты но пусъёзы. Тегъёс: Лулчеберет УдГУ Ижкар нылпиос Удмуртия адӟытон киуж  